Na podlagi 2. člena Pravilnika o sofinanciranju mladinskih programov in projektov v Občini Radlje ob Dravi (MUV št. 11/305), objavlja Občina Radlje ob Dravi naslednji

**JAVNI RAZPIS**

**za sofinanciranje mladinskih programov in projektov**

**v Občini Radlje ob Dravi v letu 2024**

1. **Naziv in sedež naročnika:**

Občina Radlje ob Dravi, Mariborska cesta 7, 2360 Radlje ob Dravi.

1. **Predmet razpisa**:

Občina Radlje ob Dravi bo v skladu s 6. členom Pravilnika o sofinanciranju mladinskih programov in projektov v občini Radlje ob Dravi (v nadaljevanju: pravilnik) sofinancirala programe in projekte, ki spodbujajo udejstvovanje mladih, na način, da spodbujajo njihovo neformalno izobraževanje, raziskovalno delo ter nasploh delujejo preventivno ter s tem posledično tudi prispevajo k zmanjšanju različnih odklonskih vedenj med mladimi.

Mladinski program je skupek mladinskih aktivnosti, ki jih kontinuirano izvaja mladinska struktura za doseganje svojega osnovnega poslanstva. Pomeni kontinuirano izvajanje mladinskih aktivnosti večji del leta − vsaj 30 tednov v letu (trajanje se lahko opredeli tudi z urami, odvisno od narave delovanja organizacij, ki delujejo v občini) in vključuje vsaj 10 aktivnih udeležencev.

Mladinski projekt je posamična aktivnost izvajalca, ki ima datumsko opredeljen začetek in konec. Upravičeni stroški so v tem primeru stroški, ki nastanejo z izvajanjem posamičnega projekta.

1. **Cilji javnega razpisa:**

Cilj sofinanciranje je spodbujanje mladinskih programov in projektov, zlasti na področjih ki:

* vključujejo neformalno izobraževanje in druge obšolske dejavnosti;
* vključujejo informativna središča in druge oblike informiranja ter svetovanja mladim;
* vključujejo raziskovalno dejavnost mladih;
* vključujejo aktivno in kvalitetno preživljanje prostega časa;
* vključujejo programe za preprečevanje uživanja drog in drugih nevarnih substanc
* vključujejo aktivnosti, ki spodbujajo participacijo mladih pri javnem odločanju;
* spodbujajo k strpnosti, nenasilju med in nad mladimi;
* spodbujajo kulturno izražanje in kreativnost;
* spodbujajo inovativnost med mladimi;
* spodbujajo delovanje na področju medgeneracijskega sodelovanja;
* vključujejo mladinsko prostovoljno delo;
* preventivni programi na različnih vsebinskih področjih.

Predmet sofinanciranja ne morejo biti mladinski programi in projekti, ki imajo naravo:

* dopolnilnega poklicnega ali univerzitetnega izobraževanja;
* rednega ali dopolnilnega izobraževanja v okviru ustanov, ki delujejo v skladu z določili Zakona o organiziranju in financiranju vzgoje in izobraževanja;
* investicij ali nakupa opreme;
* vključevanje odvisnikov v skupnosti za zdravljenje odvisnosti;
* znanstvenih raziskovanj in strokovnih srečanj znanstvenega značaja.
1. **Upravičeni prijavitelji**

Upravičenci do sofinanciranja po tem pravilniku so neprofitne organizacije, zavodi, društva, zveze društev oziroma organizacij, ki so nosilci programov in projektov, namenjenim mladim med 15. in dopolnjenim 29. letom starosti, ki delujejo na območju Občine Radlje ob Dravi.

Pravico do sofinanciranja stroškov delovanja imajo tisti prijavitelji, ki izvajajo programe in projekte za mlade, njihovo delovanje pa je širšega javnega pomena v Občini Radlje ob Dravi.

1. **Pogoji, ki jih morajo izpolnjevati prijavitelji**

Pravico do sofinanciranja mladinskih programov in projektov imajo prijavitelji, ki izpolnjujejo naslednje pogoje:

* društva, ki imajo aktivno jedro mladih med 15. – 29. letom starosti,
* imajo zagotovljene materialne, prostorske, kadrovske in organizacijske pogoje za uresničitev načrtovanih aktivnosti;
* nimajo preteklih neporavnanih obveznosti do Občine Radlje ob Dravi;
* delujejo na območju občine najmanj eno leto;
* prijavljeni programi in projekti morajo obsegati področja mladinskega dela, ki so predmet sofinanciranja po tem pravilniku, pri čemer se štejejo za nosilce ali uporabnike prijavljenih programov in projektov mladi v starosti od 15. do 29. leta starosti

Programi in projekti se izvajajo za mladino v Občini Radlje ob Dravi (mladi od 15 do dopolnjenega 29 leta starosti);

* programi in projekti so v interesu Občine Radlje ob Dravi;
* imajo izdelano finančno konstrukcijo, iz katere so razvidni prihodki in odhodki izvajanja mladinskih programov in projektov, delež lastnih sredstev, delež javnih sredstev, delež sredstev uporabnikov in delež sredstev iz drugih virov;
* v primeru, da so bili prejemniki sredstev na javnem razpisu ali javnem pozivu Občine Radlje ob Dravi za mladinske programe in projekte v preteklem letu, morajo imeti izpolnjene vse pretekle pogodbene obveznosti.

Mladinski programi in projekti, ki se financirajo iz kateregakoli drugega javnega razpisa lokalne skupnosti, ne morejo biti predmet sofinanciranja po tem pravilniku.

1. **Merila oziroma kriteriji za vrednotenje prijavljenih programov (dejavnosti) in projektov**

Občina Radlje ob Dravi bo sofinancirala programe oziroma projekte na podlagi meril in kriterijev, zapisanih v 16. členu Pravilnika o sofinanciranji mladinskih programov in projektov v občini Radlje ob Dravi in sicer:

* program oziroma projekt vključuje mlade z manj priložnostmi, iz manj privilegiranega socialno-ekonomskega okolja, mlade iz ogroženih družin, šolske osipnike, družbeno izločeno mladino, invalide (5 točk);
* inovativnost programa oziroma projekta oziroma inovativnost pristopa k reševanju problemov z različnih področij življenja lokalne skupnosti (5 točk);
* program oziroma projekt spodbuja neformalno izobraževanje mladih (5 točk);
* obseg in kvaliteta predlaganega programa oziroma projekta (10 točk);
* program oziroma projekt je v korist lokalne skupnosti (10 točk);
* preventivna narava programa oziroma projekta (5 točk);
* spodbujanje sodelovanja med mladimi (10 točk);
* prostovoljno mladinsko delo (10 točk);
* intenzivnost izvajanja programa (tedenske in letne aktivnosti) (do 20 točk);
* kontinuiteta izvajanja programa (2 točki za vsako leto delovanja, vendar največ 20 točk);

 Število aktivnih vključenih članov v mladinskih programih in projektih:

* do 10 aktivnih članov oziroma nosilcev (1 točka);
* 11 do 20 aktivnih članov oziroma nosilcev (2 točki);
* 21 do 30 aktivnih članov oziroma nosilcev (3 točke);
* 31 do 40 aktivnih članov oziroma nosilcev (4 točke);
* 41 in več aktivnih članov oziroma nosilcev (5 točk).

Na področju sofinanciranja projektov se dodelijo dodatne točke še za:

* reference prijavitelja (do 5 točk);
* sodelovanje z drugimi skupinami, organizacijami, institucijami v programu oziroma projektu (do 5 točk);
* spodbujanje osebne avtonomije mladih (do 5 točk);
* spodbujanje družbene integracije mladih (do 5 točk);
* neformalno izobraževanje in usposabljanje mladih za mladinsko delo (do 5 točk);
* mednarodno mladinsko delo (do 5 točk);
* mobilnost mladih (do 5 točk);
* informiranje in svetovanje za mlade (do 5 točk).

Najvišje število točk, ki jih lahko prijavitelj na javnem razpisu doseže, je 145 točk. Sofinancirani bodo tisti programi oziroma projekti prijaviteljev, ki bodo prejeli najmanj 40 točk in ki bodo, glede na razpoložljiva sredstva, namenjena javnemu razpisu, v postopku izbire ovrednoteni višje.

Višina odobrenih sredstev je odvisna od dodeljene skupne višine točk za programe oziroma projekte. Dodeljena finančna sredstva morajo biti porabljena v letu 2024.

Programi in projekti se ocenijo v skladu z merili in kriteriji in ob upoštevanju specifičnosti posameznih programov in projektov. Ne glede na število zbranih točk in vrednosti točk se posamezni program oziroma projekt lahko sofinancira največ do 90 % ocenjene vrednosti programa.

Odpiranje, strokovno presojo in ocenjevanje, na podlagi kriterijev in ob upoštevanju specifičnosti posameznih programov in projektov opravi tričlanska komisija, ki jo imenuje župan.

Razpisna komisija bo pregledala prispele vloge ter ugotovila njihovo pravočasnost, popolnost in upravičenost prijavitelja. Vloga, vložena po izteku prijavnega roka ali vloga, ki je ne vloži upravičena oseba, se zavrže. Če je vloga formalno nepopolna, se prijavitelja pozove, da jo dopolni. Če vloga v navedenem roku ni dopolnjena, se zavrže.

Z izbranimi izvajalci bo sklenjena pogodba o sofinanciranju, v kateri bodo podrobneje urejene medsebojne pravice in obveznosti. Izbrani prijavitelj (izvajalec) je dolžan najpozneje v osmih (8) dneh po prejemu pogodbe v podpis naročniku vrniti podpisano pogodbo, sicer naročnik lahko sklepa, da izvajalec od podpisa pogodbe odstopa. Pogodba je sklenjena, ko jo podpišeta obe pogodbeni stranki.

1. **Okvirna vrednost razpoložljivih sredstev**

Okvirna vrednost razpoložljivih sredstev znaša 5.500 EUR. Sredstva so namenska in so zagotovljena na proračunski postavki » 0180434 MLADIM PRIJAZNA OBČINA «.

Razporeditev sredstev:

* 500 EUR se nameni za sofinanciranje mladinskih programov in projektov izključno formalnih mladinskih organizacij;
* 5.000 EUR se nameni za sofinanciranje mladinskih programov in projektov neprofitnih organizacij, zavodov, društev, zveze društev oziroma organizacij, ki so nosilci programov in projektov, namenjenim mladim med 15. in dopolnjenim 29. letom starosti, ki delujejo na območju Občine Radlje ob Dravi.
1. **Roki in način prijave**

Vloge za dodelitev sredstev morajo prosilci poslati s priporočeno pošiljko ali oddati osebno na naslov: Občina Radlje ob Dravi, Mariborska cesta 7, 2360 Radlje ob Dravi, s pripisom: \***Javni razpis - Sofinanciranje mladinskih programov in projektov v Občini Radlje ob Dravi za leto 2024**\* in sicer **najkasneje do ponedeljka, 20.5.2024**.

Šteje se, da je prijava prispela pravočasno, če je bila oddana zadnji dan za oddajo prijav na pošti s priporočeno pošiljko ali do 14. ure osebno oddana v prostorih občine.

1. **Vsebina vloge**

Vloga mora vsebovati:

* prijavni Obrazec A za mladinski program
* prijavni Obrazec B za mladinski projekt
* podpisano izjavo
* program za leto 2024
1. **Datum odpiranja prijav**

Datum odpiranja prijav je 20.5.2024.

1. **Rok v katerem bodo prijavitelji obveščeni o izidu javnega razpisa**: V roku 3 dni po pripravljenem predlogu izbora izvajalcev.

1. **Informacije**

Informacije in razpisno dokumentacijo lahko zainteresirani dobijo na sedežu Občine Radlje ob Dravi (Klara Glazer, pisarna 317/III.) in na spletni strani Občine Radlje ob Dravi [www.radlje.si](http://www.radlje.si).

**13.** Dodeljena sredstva morajo biti porabljena najkasneje do 31.12.2024.

Številka:

Datum objave: 18. 4. 2024

**Župan Občine Radlje ob Dravi**

**mag. Alan BUKOVNIK**